
Text rozhodnutia
Súd: Krajský súd Trnava Spisová značka: 44Sd/133/2014 Identifikačné číslo súdneho spisu: 2014200894 Dátum vydania rozhodnutia: 05. 10. 2015 Meno a priezvisko sudcu, VSÚ: JUDr. Pavol Laczo ECLI: ECLI:SK:KSTT:2015:2014200894.2 ROZSUDOK V MENE SLOVENSKEJ REPUBLIKY Krajský súd v Trnave v konaní pred samosudcom JUDr. Pavlom Laczom v právnej veci navrhovateľky: Ing. O. A., nar. XX.XX.XXXX, bytom W. X,XXX XX C., korešp.adresa: S. XX, XXX XX C., proti odporkyni: Sociálna poisťovňa - ústredie, Ul. 29 augusta 8, 813 63 Bratislava, o preskúmanie zákonnosti rozhodnutia odporkyne zo dňa 26.06.2014 č. XXX XXX XXXX X takto r o z h o d o l : Krajský súd napadnuté rozhodnutie odporkyne Sociálnej poisťovne - ústredie Bratislava zo dňa 26.06.2014 č. XXX XXX XXXX X p o t v r d z u j e. Navrhovateľke súd nárok na náhradu trov konania n e p r i z n á v a. o d ô v o d n e n i e : Napadnutým rozhodnutím odporkyne zo dňa 26.06.2014 č. XXX XXX XXXX X odporkyňa podľa § 73, § 112 ods. 4 a 6 a § 82 zákona č. 461/2003 Z.z. o sociálnom poistení v znení neskorších predpisov, znížila navrhovateľke sumu invalidného dôchodku na 252,30 Eur mesačne od 20.08.2014. Svoje rozhodnutie odporkyňa odôvodnila tým, že na základe posudku posudkového lekára sociálneho poistenia Sociálnej poisťovne pobočka Trnava zo dňa 30.04.2014 bola zistená u navrhovateľky miera poklesu schopnosti vykonávať zárobkovú činnosť v porovnaní so zdravou fyzickou osobou 50 %. Proti tomuto rozhodnutiu podala navrhovateľka dňa 31.07.2014 odvolanie, doručené Sociálnej poisťovni, ktoré bolo dňa 01.12.2014 postúpené tunajšiemu súdu, v ktorom navrhovateľka uviedla, že jej zdravotný stav nebol posúdený reálne a žiadala posúdenie iným lekárom. Z písomného vyjadrenia odporkyne zo dňa 04.12.2014 vyplýva, že zdravotný stav navrhovateľky bol posudzovaný posudkovým sociálneho poistenia Sociálnej poisťovne, pobočky Trnava dňa 30.4.2014, ktorý bol vypracovaný na základe určenej lekárskej kontrolnej prehliadky, s mierou poklesu schopnosti vykonávať zárobkovú činnosť v porovnaní so zdravou fyzickou osobou 50%. Na základe podaného opravného prostriedku bol zdravotný stav navrhovateľky opätovne posúdený posudkovým lekárom sociálneho poistenia Sociálnej poisťovne pobočky Trnava dňa 30.9.2014 a posudkovým lekárom - ústredie dňa 27.11.2014, ktorí zotrvali na pôvodnom posudku, že navrhovateľka je od 30.4.2014 invalidná podľa ust. § 71 ods. l zákona s mierou poklesu schopnosti vykonávať zárobkovú činnosť 50% v porovnaní so zdravou fyzickou osobou. Navrhovateľka v konaní o opravnom prostriedku predloženými listinnými dôkazmi nepreukázala, že jej zdravotný stav odôvodňuje vyššiu mieru poklesu schopnosti vykonávať zárobkovú činnosť v porovnaní so zdravou fyzickou osobou alebo zmenu dátumu vzniku invalidity. Krajský súd preskúmal napadnuté rozhodnutie na pojednávaní podľa § 244 ods. 1, 2 a 3 O.s.p., a § 250l ods. 1 a 2 O.s.p. a dospel k záveru, že napadnuté rozhodnutie odporkyne je správne. Krajský súd nariadil pojednávanie na deň 03.08.2015, na ktorom navrhovateľka namietala, že by sa jej zdravotný stav zlepšoval, ale naopak neustále sa zhoršuje a žiadala o opätovné prehodnotenie zdravotného stavu, s prihliadnutím na nové lekárske správy z r.2015. Poverená zástupkyňa odporkyne na pojednávaní uviedla, že žiada napadnuté rozhodnutie ako vecne správne potvrdiť, avšak vzhľadom na novšie lekárske správy nemá námietky na znovuposúdenie zdravotného stavu navrhovateľky. Z uvedeného dôvodu bolo pojednávanie odročené za účelom znovuposúdenia zdravotného stavu navrhovateľky. Na pojednávaní konanom dňa 05.10.2015 súd vykonal pojednávanie v neprítomnosti navrhovateľky, ktorá termín brala na vedomie a zaviazala sa dostaviť bez písomného predvolania. Poverená zástupkyňa odporkyne na pojednávaní uviedla, že vzhľadom na závery posudkových lekárov žiada napadnuté rozhodnutie ako vecne správne potvrdiť. Podľa § 244 ods. 1,2,3 O.s.p. v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. V správnom súdnictve preskúmavajú súdy zákonnosť rozhodnutí a postupov orgánov štátnej správy, orgánov územnej samosprávy, ako aj orgánov záujmovej samosprávy a ďalších právnických osôb, ako aj fyzických osôb, pokiaľ im zákon zveruje rozhodovanie o právach a povinnostiach fyzických a právnických osôb v oblasti verejnej správy (ďalej len "rozhodnutie a postup správneho orgánu"). Rozhodnutiami správnych orgánov sa rozumejú rozhodnutia vydané nimi v správnom konaní, ako aj ďalšie rozhodnutia, ktoré zakladajú, menia alebo zrušujú oprávnenia a povinnosti fyzických alebo právnických osôb alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté. Postupom správneho orgánu sa rozumie aj jeho nečinnosť. Podľa § 250l ods. 1 O.s.p. podľa ustanovení tejto hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. (2) Pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a. Podľa § 73 zákona č.461/2003 Z.z. o sociálnom poistení v znení neskorších predpisov Určenie sumy invalidného dôchodku (1) Suma invalidného dôchodku poistenca, ktorý má percentuálny pokles schopnosti vykonávať zárobkovú činnosť o viac ako 70%, sa určí ako súčin priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku a aktuálnej dôchodkovej hodnoty; § 63 ods. 1 tretia veta a štvrtá veta platia rovnako. (2) Suma invalidného dôchodku poistenca, ktorý má percentuálny pokles schopnosti vykonávať zárobkovú činnosť najviac o 70%, sa určí ako súčin percentuálneho poklesu schopnosti poistenca vykonávať zárobkovú činnosť, priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku, a aktuálnej dôchodkovej hodnoty; § 63 ods. 1 tretia veta a štvrtá veta platia rovnako. (3) Suma invalidného dôchodku fyzickej osoby uvedenej v § 70 ods. 2, ktorá má percentuálny pokles schopnosti vykonávať zárobkovú činnosť o viac ako 70%, sa určí ako súčin osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku a aktuálnej dôchodkovej hodnoty; § 63 ods. 1 tretia veta a štvrtá veta platia rovnako. Osobný mzdový bod sa určuje na hodnotu 0,67. Podľa § 112 ods. 4 zák. č. 461/2003 Z.z. o sociálnom poistení v znení neskorších predpisov (4) Výplata dávky sa zastaví, uvoľní alebo sa dávka vypláca v nižšej sume alebo vo vyššej sume, ak sa zmenia skutočnosti rozhodujúce na nárok na výplatu dávky. Podľa § 112 ods. 6 zák. č. 461/2003 Z.z. o sociálnom poistení v znení neskorších predpisov (6) Dávka sa odníme, zníži alebo jej výplata sa zastaví odo dňa nasledujúceho po dni, ktorým uplynulo obdobie, za ktoré sa dávka už vyplatila. Podľa § 82 zák. č. 461/2003 Z.z. o sociálnom poistení v znení neskorších predpisov (1) Dôchodková dávka sa a) do 31. decembra 2017 zvyšuje v závislosti od medziročného rastu spotrebiteľských cien a medziročného rastu priemernej mesačnej mzdy v hospodárstve Slovenskej republiky vykázaných štatistickým úradom za prvý polrok kalendárneho roka, ktorý predchádza príslušnému kalendárnemu roku a od priemernej mesačnej sumy starobného dôchodku, priemernej mesačnej sumy predčasného starobného dôchodku, priemernej mesačnej sumy invalidného dôchodku priznaného z dôvodu poklesu schopnosti vykonávať zárobkovú činnosť o viac ako 70%, priemernej mesačnej sumy invalidného dôchodku priznaného z dôvodu poklesu schopnosti vykonávať zárobkovú činnosť najviac o 70%, priemernej mesačnej sumy vdovského dôchodku a vdoveckého dôchodku a od priemernej mesačnej sumy sirotského dôchodku vykázaných Sociálnou poisťovňou k 30. júnu kalendárneho roka, ktorý predchádza príslušnému kalendárnemu roku, b) od 1. januára 2018 zvyšuje v závislosti od medziročného rastu spotrebiteľských cien za domácnosti dôchodcov vykázaného štatistickým úradom za prvý polrok kalendárneho roka, ktorý predchádza príslušnému kalendárnemu roku. (12) Ministerstvo vydá opatrenie a vyhlási jeho úplné znenie uverejnením v Zbierke zákonov najneskôr do 31. októbra kalendárneho roka, ktorý predchádza príslušnému kalendárnemu roku, ktorým ustanoví a) pevnú sumu zvýšenia dôchodkovej dávky podľa odsekov 2 až 7, 9 a 10, b) percento zvýšenia dôchodkovej dávky podľa odseku 8. Z predloženého spisového materiálu krajský súd zistil, že na základe lekárskej správy zo dňa 30.4.2014 a 27.11.2014 bola u navrhovateľky určená miera poklesu schopnosti vykonávať zárobkovú činnosť na 50 %, kde za rozhodujúce zdravotné postihnutie bolo určené choroby tráviacej sústavy, kapitola X., oddiel D - choroby pečene, žlčových ciest a podžalúdkovej žľazy, položka 1 - choroby pečene, písmeno b) - stredne ťažkého stupňa, s určenou mierou poklesu schopnosti vykonávať zárobkovú činnosť vo výške 40 % z rozpätia 30-40%, ktorá bola zvýšená pre iné zdravotné postihnutia o 10%. V lekárskej správe zo dňa 22.9.2015 je konštatované, že navrhovateľka sa nedostavila na predvolanie odvolacej komisie, ani sa neospravedlnila, mobil mala vypnutý. Aktuálne doložené nové lekárske nálezy ortopedické, chirurgické a rehabilitačné sú posudkovo nevýznamné, ani nález z urgentného príjmu zo dňa 3.4.2015 nepodmieňuje zmenu v posúdení navrhovateľky, náhla brušná príhoda bola vylúčená. Celková miera poklesu schopnosti vykonávať zárobkovú činnosť bola u navrhovateľky opätovne určená na 50% v porovnaní so zdravou fyzickou osobou. Posudkový lekár konštatoval, že navrhovateľka neprejavuje snahu dodržiavať liečebný režim a z dostupných vyšetrení vyplýva, že poškodenie funkcie pečene je iba stredného stupňa a preto stav bol posúdený podľa kapitoly X, D, 1;b) na hornej hranici z možného rozpätia, pričom táto miera poklesu bola navýšená o 10% pre ľahkú formu osteporózy. Krajský súd konštatuje, že Sociálna poisťovňa zabezpečila v predmetnej veci opakované posúdenie zdravotného stavu navrhovateľky, pričom zo všetkých lekárskych posudkov ktoré vykonali posudkoví lekári po podanom opravnom prostriedku vyplýva, že u navrhovateľky je miera poklesu schopnosti vykonávať zárobkovú činnosť v porovnaní so zdravou fyzickou osobou vo výške 50%. Navrhovateľka síce argumentuje zhoršenie zdravotného stavu, avšak svoje tvrdenia nedoložila relevantnými dôkazmi t.j. novšími lekárskymi správami preukazujúcimi zhoršenie jej zdravotného stavu. Keďže navrhovateľka sa ani nedostavila na pojednávanie, musel súd vychádzať len z obsahu spisového materiálu, pričom zistil, že napadnuté rozhodnutie vychádzalo zo spoľahlivo zisteného skutkového stavu a teda je vecne správne. Vzhľadom na vyššie uvedené skutočnosti súd rozhodol tak ako je uvedené vo výrokovej časti tohto rozsudku. O náhrade trov konania rozhodol krajský súd v súlade s ustanovením § 250k ods. 1 O.s.p. v spojení s § 250l ods. 2 O.s.p. tak, že navrhovateľke náhradu trov konania nepriznal pre jej neúspech v konaní. Poučenie: Proti tomuto rozhodnutiu je možné podať odvolanie do 15 dní odo dňa doručenia prostredníctvom tohto súdu na Najvyšší súd SR. V odvolaní sa má popri všeobecných náležitostiach ( § 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2015:2014200894.2 (dáta aktuálne k 11. 11. 2026). Záväzné je znenie zverejnené súdom.




